賊退後經舊居
作者：周紫芝
朝代：宋

paragraphs: 反側虞戈兵，流離厭山谷。
師興解重圍，亂定出荼毒。
提攜望郷關，老稚甘趼足。
故里成丘墟，門巷亡詰曲。
大木亦已薪，蔓草行可束。
東鄰殺翁媪，禍難云最酷。
白骨在草間，零落不相屬。
西家各奔竄，係擄及僮僕。
當時黄金囊，掉頭不肯贖。
新交半亡沒，變故誰記録。
舉家竟何歸，寄食歎局促。
凶年大軍後，旱氣日熇熇。
涸井不供炊，垢膩那得浴。
不知病瘦軀，何以度蒸溽。
自從關陜亂，威弧殊未韣。
十人九無家，蕩析豈所欲。
微生何足論，主食久不玉。
但願早休兵，四海各安俗。